题翰林院壁用东坡清虚堂韵
王士祯 (Qing)
院门晨开埽积沙，秋风猎猎云衙衙。井泉百丈彻骨泠，干霄老树青无花。男儿读书慕中秘，蓬瀛旧拟神仙家。何为到此转愁寂，宦况萧瑟如寒鸦。纷华不异草头露，薰燄一似霜前葩。荣名中人等虮虱，麻姑鸟爪不可爬。先生相士先器识，品第别若鸿渐茶。欲驱驽骀步天驷，王良挟策不忘挝。前贤无数此成就，小儒后来胡叹嗟。敝裘羸马自神王，轩轩暗室开朝霞。